**Zápisnica zo stretnutia Výboru rodičov ZŠ Vazovova zo dňa 25.9.2018**

**Miesto konania:** ZŠ Vazovova 4

**Počet prítomných členov výboru:** 17 **Hostia:** 1

**Zástupca ZŠ Vazovova:** Mgr. Darina Matejová, vedúca Školského klubu detí

**Program stretnutia:**

1. Otvorenie
2. Predstavenie nových členov, určenie zapisovateľa/zapisovateľky
3. Plnenie uznesení z posledného stretnutia
4. Voľba tretieho štatutára za pani Tatianu Kluvánkovú
5. Hospodárenie ZRPŠ v šk.roku 2017/2018 + výber príspevkov
6. Návrhy na plán čerpania fondu ZRPŠ v šk.roku 2018/2019
7. Rôzne (pomoc pri komunikácii s adminom školy, plánované akcie v tomto šk.roku a naša participácia v nich, 2% z daní, úprava školského dvora...)
8. Uznesenie
9. Záver

**1., 2. Otvorenie a predstavenie nových členov výboru**

Stretnutie otvorila predsedkyňa Výboru rodičov p. Rothensteinová o 16:30, ktorá hneď na úvod predstavila nových členov výboru. Ako zapisovateľ bol schválený p. Kaliňák, zástupca 9.A.

**3. Plnenie uznesení z posledného stretnutia**

 Úlohy, ktoré neboli uskutočnené: Projekt Zdravá škola sa po prvotnom zaškolení p. Tlelku ďalej nerozvíjal, pretože zostal na všetko sám. Ďalšie financovanie tohto projektu nebolo realizované. Zároveň neboli čerpané všetky plánované výdavky.

**4. Voľba tretieho štatutára za pani Tatianu Kluvánkovú**

Za štatutára bol jednohlasne zvolený p. Štefan Velšický, zástupca I.C.

**5. Hospodárenie ZRPŠ v šk.roku 2017/2018 + výber príspevkov**

Pani Koedam zrekapitulovala celkové čerpanie prostriedkov. Na účte je k 31.8.2018 zostatok 15418,- €. Výška príspevku bola odhlasovaná elektronicky a v šk.roku 2018/2019 sa bude opäť prispievať 20eur na jedno dieťa a na každé ďalšie z rodiny 10eur. Príspevky sa od rodičov budú zbierať cez triednych učiteľov alebo zástupcov jednotlivých tried a to do konca októbra, kedy ich treba zaslať na účet združenia.

**6. Návrhy na plán čerpania fondu ZRPŠ v šk.roku 2018/2019**

Požiadavky na čerpanie z fondu o.z. ZRPŠ ZŠ Vazovova zo strany učiteľov ešte neboli predložené. Bude sa na ne čakať do konca októbra.

Za ŠKD bola prednesená požiadavka na nový koberec, lopty (futbal, volejbal) a rôzne hry. Bolo navrhnuté, aby sa urobila zbierka nepotrebného, ale funkčného a vyčisteného lega a podľa vyzbieraných druhov by sa následne prípadne dokúpili podložky, ktoré by mohli byť namontované aj vertikálne na stenu.

**7. Rôzne (pomoc pri komunikácii s adminom školy, plánované akcie v tomto šk.roku a naša participácia v nich, 2% z daní, úprava školského dvora...)**

Ohľadne úpravy školského dvora prišlo stanovisko Starého mesta, že škola má plné právo robiť potrebné úpravy. Rozbehne sa teda práca na revitalizácii so snahou o jej spropagovanie. Podarilo sa nájsť medzi rodičmi dobrovoľníkov, pána Lényihoa a pána Kurillu , ktorí bez nároku na odmenu vypracujú projekt i geodetické zameranie. Odneznel tiež návrh, aby deti v ŠKD nakreslili alebo popísali, ako by mal vyzerať ich vysnívaný školský dvor. Keďže realizácia bude finančne náročná (zatiaľ však ešte nie je presný rozpočet), zástupcovia rodičov navrhli zháňať aj sponzorov spomedzi veľkých firiem (Dell, HB Reavis), uchádzať aj o príspevok z mestskej časti Staré mesto či o granty. Ďalej využiť dobrovoľnícku činnosť rodičov, ale aj iných ľudí a vyzbierať nejaké peniaze aj cez bazáre a iné akcie. Ohľadne spolupráce so školou na tomto projekte sa iniciuje stretnutie s p. riaditeľom.

Počas diskusie sa viackrát spomenulo, že je problém s administrátorom školskej stránky a Edupage, ktorý neochotne aktualizuje informácie na stránkach. P. Galisová navrhla, či by sme si nemohli vytvoriť vlastnú stránku združenia, ale dohlo sa, že bude vytvorená aspoň e-mailová adresa na komunikáciu, ktorú budú sledovať viacerí členovia združenia (p. Rothensteinová, p. Krištofíková).

Rozprávalo sa o lepšej propagácii ZRPŠ a vytváraní zaujímavých projektov. Výbor rodičov by sa chcel zúčastniť na vianočných trhoch, kde pán Švehla navrhol zorganizovanie bubnovačky – aktivita pre deti, ktorá by mohla byť možno v jedálni. Všetky detaily sa budú ešte priebežne vyjasňovať.

Téma Edupage: viacerí rodičia by boli radi, keby sa Edupage viac využíval – hlavne na zápis učiva, známok a publikovanie všeobecných aj konkrétnejších informácii (napr. o zmenách v konaní krúžkov, o výskyte vší, o oznamoch jedálne a pod.). Cez Edupage by sa mohli robiť aj ankety. Výbor sa zhodol, že jednotliví zástupcovia tried zistia od triednych učiteľov spätnú väzbu na používanie Edupage (pozitívne aj negatívne stránky, možnosti technického zabezpečenia ako možnej prekážky jej využívania ).

Zástupcovia tried navrhovali rozšíriť ponuku krúžkov na škole, hlavne vyučovanie angličtiny. Dohodlo sa, že zástupcovia tried urobia anketu medzi rodičmi, o aké krúžky mimo tých ponúkaných školou, by bol ešte záujem a podľa jej výsledkov budú iniciovať ich vytvorenie od budúceho školského roka.

Diskutovalo sa aj o možnostiach čerpania dotácie 100,- na žiaka na Školu v prírode (ŠvP). Rodičia chceli vedieť, či by sa táto dotácia dala čerpať aj v inom ako 4. ročníku, pretože ak dieťa z rôznych dôvodov túto dotáciu nevyužije vtedy, tak mu prepadne. Ak by ju nevyužilo v skoršom ročníku, tak by sa ešte dala využiť napr. o rok neskôr. Táto téma bude ďalej rozoberaná na stretnutí s p. riaditeľom.

Prišla aj otázka na možnosť vytvorenia bezbariérového prístupu do školy. Pán riaditeľ vraj takýto prístup rieši.

Niektorí žiaci chodia alebo by mohli chodiť do školy na kolobežkách. Rozprávalo sa o možnostiach postavenia uzamykateľnej „klietky“ na kolobežky. Táto téma bude prediskutovaná s p. riaditeľom. Vraj sa takýto priestor už pripravuje.

Minulý rok sa nedali čerpať 2% resp. 3% z dane na občianske združenie z dôvodu nestihnutia termínov. Tento rok výbor plánuje uskutočniť výraznejšiu kampaň, aby vyzbierané prostriedky mohli byť použité na väčšie projekty (napr. revitalizáciu šk. dvora).

Ohľadne ochrany osobných údajov je potrebné vytvoriť tlačivá pre členov združenia resp. pre rodičov, keď s nimi zástupcovia tried komunikujú e-mailom. Niektorí navrhli, že komunikácia s rodičmi by sa mala dať uskutočniť aj cez Edupage, ale nie všetci rodičia majú tzv. rodičovské konto. Na zistenie situácie sa podujal p. Mrázek a návrh tlačiva vytvorí p.Švehla.

V závere stretnutia sa diskutovalo o skúsenostiach rodičov s triednym fondom, spôsoboch nakladania a jeho vyúčtovaním. Keďže nie sú školou jasne stanovené pravidlá a niektorí rodičia sa nestotožňujú s tým, ako sa s fondom niektorých tried hospodári (rodičia nie sú o hospodárení informovaní, nie je im predložené vyúčtovanie) bude táto téma prediskutovaná na najbližšom stretnutí s pánom riaditeľom, na ktorom sa dohodne i ďalší postup.

**8. Uznesenie**

1. Za tretieho štatutára o.z. ZRPŠ ZŠ Vazovova bol jednohlasne zvolený pán Štefan Velčický, zástupca 1.C triedy.

Termín: stály Zodpovedný: p. Velšický

1. Správa o hodpodárení z finančnými prostriedkami o.z.ZRPŠ ZŠ Vazovova v šk.r.2018/2019 sa stane súčasťou zápisnice z 1.stretnutia a bude zverejnená na stránke školy.

Termín: október 2018 Zodpovedné:p.Koedam, p. Rothensteinová

1. Vyzbieranie dobrovoľných príspevkov do združenia od rodičov podľa odsúhlasených podmienok.
Termín: koniec októbra 2018 Zodpovední: členovia Výboru rodičov
2. Sumarizácia požiadaviek pedagógov na preplatenie z prostriedkov združenia.
Termín: koniec októbra 2018 Zodpovedná: p. Rothensteinová
3. Vytvorenie e-mailovej adresy o.z. ZRPŠ ZŠ Vazovova v tvare ozzrpsvazovova@gmail.com.
Termín: polovica októbra2018 Zodpovedná: p.Galisová
4. Rozbehnúť kampaň na zber lega do ŠKD, zaslanie mejlu rodičom + pomoc pri presadení myšlienky tzv. „vertikálneho lega“.

Termín: október 2018 Zodpovedné: p.Gálisová a Krištofíková

1. Zistenie záujmu rodičov o krúžky na škole. Realizovať dotazníkový prieskum.
Termín: do marca 2019 Zodpovední: členovia Výboru rodičov
2. Zistiť spätnú väzbu na používanie Edupage od učiteľov, najmä možné prekážky ako napr. technické zabezpečenie -PC, internet.
Termín: do ďalšieho stretnutia výboru Zodpovední: členovia výboru
3. Zorganizovať stretnutie s p. riaditeľom Mullerom za účelom oboznámenia so závermi, návrhmi a pripomienkami, ktoré odzneli na 1.stretnutí Výboru rodičov.
Termín: október 2018 Zodpovední: p.Rohtensteinová + ďalší 3 členovia Výboru rodičov
4. Zabezpečiť všetky náležitosti ohľadom registrácie združenia na poberanie 2 resp. 3% z dane.
Termín: november 2018 Zodpovední: Mária Rothensteinová (predsedkyňa), Darina Koedam (hospodár), Štefan Velčický(štatutár)
5. Pripraviť kampaň na 2% - 3% z daní.

Termín: január 2018 Zodpovedné:p.Gálisová a p.Krištofíková

1. Na stránke školy zverejniť zápisnicu z 1.stretnutia, mejlovú adresu ZRPŠ, zoznam mien zástupcov jednotlivých tried.

Termín: október 2018 Zodpovedná:p. Rothensteinová

**9. Záver**

Pani Rothensteinová na záver zhrnula uznesenia, poďakovala sa prítomným za aktívnu účasť a ukončila stretnutie o 19:20.

Dňa:

Zapísal: Michal Kaliňák Overila: Mária Rothensteinová

............................................................. .............................................................

Prílohy:

1. Hospodárenie fondu o.z.ZRPŠ ZŠ Vazovova v šk. roku 2018/19